Հանրապետությունում պետական բյուջեի եկամտային մասի ձևավորման ժամանակ պետք է հաշվի առնել այն, որ իրականացվող հարկային քաղաքականությունը դեռևս շատ հեռու է կատարյալ լինելուց: Տնտեսական նոր հարաբերություններին անցման փուլի համար հարկային բեռը բավականաչափ բարձր է, օրենսդրությունը խիստ բարդ է, հարկային ծառայությունների մասնագիտական և տեխնիկական հագեցվածությունը զգալիորեն ցածր է և այլն: Նման պայմաններում ստեղծվում է այնպիսի իրավիճակ, երբ բարեխիղճ հարկատուներն իրենց վրա կրում են ողջ հարկային ճնշումը այն դեպքում, երբ մի շարք խոշոր տնտեսավարող սուբյեկտներ խուսափում են հարկերի վճարումից կամ ընդհանրապես չեն վճարում: